Ingenuity

Ingenuity on NASA Mars 2020 missiooni mehitamata helikopter, mis uuris aastatel 2021–2024 Marssi. 19. aprillil 2021 sai sellest esimene lennumasin, mis on lennanud teisel planeedil. 39 sekundi jooksul tõusis kopter õhku, hõljus Marsi pinna kohal ning seejärel maandus. 2024. aasta jaanuari alguseks oli Ingenuity sooritanud 70 lendu, lennu maksimaalne kestus oli 169.5 s ja suurim ühe lennuga läbitud vahemaa 704 m. Helikopteri projekteeris ja ehitas Jet Propulsion Laboratory (JPL) ning projektis osalesid ka NASA Amesi ja Langley uurimiskeskused, AeroVironment, SolAero ja Lockheed Martin Space. 18. jaanuaril 2024 vigastas Ingenuity maandumisel tiivikut. NASA teatas, et kopter on kontaktne, aga ei saa enam lennata. Kolme aastaga tegi Ingenuity Marsi kohal 72 lendu. Helikopteril on vähem kui 20 cm küljepikkusega risttahukakujuline kere, kaks koaksiaalset 122 cm vastassuunas pöörlevat tiivikut, neli 38.4 cm pikkust jalga ning päikesepaneel akude laadimiseks. Helikopter kaalub 1.8 kg. Helikopteril on sensorid asendi kontrolliks, lennukõrguse mõõtja, navigatsioonikaamera ja seadmete töö juhtimiseks arvuti, mille operatsioonisüsteemiks on linux. Maastiku pildistamiseks on 4208 x 3120-piksline fotokaamera Sony IMX 214, pildid edastatakse Perseverance'ile ja lennuprogramm edastatakse Perseverance'ilt helikopterile raadio teel. Ingenuity lendab autonoomselt, sooritades manöövrid, mille JPL on eelnevalt planeerinud, programmeerinud ning helikopterile edastanud. Ingenuity startis Perseverance'i alla kinnitatuna 30. juulil 2020 ning jõudis Marsile 18. veebruaril 2021. Ingenuity katsetas, kas Marsil lendamine on võimalik, ning otsib uurimisobjekte kulgurile Perseverance. See on esimene lennumasin, mis on saadetud teisele planeedile. Ingenuity esimene lend toimus 19. aprillil 2021, Pärast demonstratsioonifaasi lõppu sai Ingenuity ülesandeks vaatluslendude sooritamine piirkondade kohal, mida hiljem saaks potentsiaalselt uurida Perseverance. Ingenuity kannab kaasas tiivatükki lennukist, millega vennad Wrightid sooritasid 1903. aastal maailma esimese juhitava lennu. See on kinnitatud päikesepaneeli alla. NASA andis Ingenuity esimese lennu stardipaigale nimeks Wright Brothers Field. Edasisi stardi ja maandumise kohti tähistatakse tähestiku tähtedega. Marsi atmosfäär on väga hõre, pinna lähedal on õhurõhk 0.6% õhurõhust Maal merepinnal. Maa atmosfäär on nii hõre umbes 34 km kõrgusel. Raskusjõud Marsi pinnal on 38% raskusjõust Maal. Helikopteri lennueelsed katsetused tehti spetsiaalses barokambris, milles oli õhu koostis ja rõhk võrreldav Marsi atmosfääriga. Maapealse katselennu ajal tõsteti helikopterit niidiga vajaliku jõuga, et kompenseerida raskusjõudude errinevust Maal ja Marsil. Dragonfly Mars2020 Perseverance "NASA's Ingenuity rotorcraft prepares for second Mars flight". Physics World. Vaadatud 18. september 2020. "Mars helicopter". NASA Science. Vaadatud 21. mai 2022. Abbey A. Donaldson. After Three Years on Mars, NASA’s Ingenuity Helicopter Mission Ends. NASA 25.01.2024. "6 Things to Know About NASA's Ingenuity Mars Helicopter". NASA. Vaadatud 15. oktoober 2020. "NASA powers up Ingenuity Mars helicopter in space for the 1st time". Space.com. Vaadatud 15. oktoober 2020. "NASA's Ingenuity Helicopter to Begin New Demonstration Phase". NASA Mars Exploration Program. Vaadatud 18. september 2020. Kenneth Chang. NASA’s Mars Helicopter Achieves First Flight on Another World | The experimental Ingenuity vehicle completed the short but historic up-and-down flight on Monday morning, The New York Times, 19. aprill 2021